Gupta-huis dalk winskoop | Netwerk24
Deur Elma Kloppers 11 November 2019 21:19
Die huis kom ietwat verwaarloos voor en bied volgens die afslaers ’n gulde geleentheid om ’n huis in ’n gegoede woonbuurt teen ’n gunstige prys te bekom.
Magashule jr. is op 28 Oktober uit die huis gesit nadat hy hom maande lank daarteen verset het. Dit het die sakereddingspraktisyns se pogings om geld terug te kry om skuld aan krediteure te betaal, aansienlik vertraag.
Dié veiling op 18 November gaan gesamentlik deur Park Village Auctions (PVA) en GoIndustry DoveBid behartig word. Die huis maak deel uit van die bates van Confident Concept, een van verskeie Gupta-maatskappye wat in sakeredding geplaas is.
Clive Lazarus van PVA sê dit is die eerste van verskeie huise in Gupta-besit in Saxonwold wat onder die hamer gaan kom. “Ons wag tans op die instruksies van die sakereddingspraktisyns om die ander eiendomme van die hand te sit.” Een van die huise kom kompleet met sy eie helikopter-landingsplek.
Die huis in Avonwoldweg beslaan 1 119 m² en het ’n ingangsportaal, ’n sitkamer, ’n TV-kamer, ’n eetkamer, ’n kombuis, drie slaapkamers waarvan een ’n en suite-badkamer asook ’n bykomende badkamer het. Verder is daar ’n onderdak-patio, ’n swembad, ’n dubbelmotorhuis en huishulpverblyf. Die huis kom ietwat verwaarloos voor.
Lazarus sê die veiling verteenwoordig ’n gulde geleentheid om ’n huis in ’n gesogte woonbuurt teen ’n gunstige prys aan te skaf. “Volgens Property24.com kan woonhuise in die gebied vir enigiets tussen R3 miljoen en R20 miljoen verkoop.”
Omdat sekerheid teenwoordig moet wees, kan die huis slegs per afspraak besigtig word.
Die huis in die gegoede woonbuurt Saxonwold waarin Tshepiso Magashule gewoon het, word volgende week op ’n veiling verkoop.
Meer oor: Saxonwold | Johannesburg | Veiling
Capitec appelleer teen uitspraak vir Gupta-firma
Gupta-myn kry wéér nuwe koper
Thabete swaai voor Zondo om oor Guptas